ไทยพาณิชย์นิวยอร์คไลฟ์ขายประกันสินเชื่อบ้าน10ปี
ไทยพาณิชย์นิวยอร์คไลฟ์เดินหน้าขายประกันสินเชื่อบ้านคุ้มครอง5-10ปี
22 ม.ค. 2553

ไทยพาณิชย์นิวยอร์คไลฟ์เดินหน้าขายประกันสินเชื่อบ้านคุ้มครอง5-10ปี
นายโดนอลด์ คาร์ดีน กรรมการผู้จัดการใหญ่ บริษัทไทยพาณิชย์นิวยอร์คไลฟ์ประกันชีวิต เปิดเผยว่า ปี 2553 จะผลักดันให้พนักงานธนาคารขายประกันชีวิตมีจำนวนเพิ่มขึ้นอีกเท่าตัว จากปัจจุบันมีจำนวน  750 คน เป็น 1,500 คน เพื่อให้เข้าถึงลูกค้าให้มากที่สุด และรักษาระดับส่วนแบ่งการตลาดด้านการขายประกันชีวิตอันดับหนึ่งไว้อย่างต่อเนื่อง 
ผลิตภัณฑ์ที่จะเพิ่มขึ้นมากคือการประกันสินเชื่อบ้าน ซึ่งได้ออกกรมธรรม์ใหม่ที่เจาะกลุ่มลูกค้าที่มีรายได้สูง ที่ไม่เคยซื้อประกันสินเชื่อมาก่อน เพราะมีกำลังในการชำระหนี้อยู่แล้วไม่ว่าจะเกิดอะไรขึ้นในอนาคต จึงออกคุ้มครองระยะสั้น 5-10 ปี ซึ่งเริ่มเปิดตัวเมื่อต้นเดือนม.ค.ของปีนี้ 
สำหรับการขายผ่านตัวแทนในปีนี้ตั้งเป้ายอดขายไว้ 1,400 ล้านบาท จากปี 2552 ที่ทำได้ 972 ล้านบาท โดยจะเปิดสาขาใหม่อีก 7-8 แห่งกระจายทั่วประเทศ เพื่อรองรับตัวแทนใหม่ที่ปีนี้จะดึงเข้ามาทำงานกับบริษัทให้ได้ 5,000 คน  จะใช้เงินลงทุนในการเปิดสาขาตั้งแต่ 3-10 ล้านบาทต่อแห่ง ขึ้นอยู่กับพื้นที่ในการสร้าง ซึ่งจะทำให้ตัวแทนสามารถให้บริการลูกค้าได้รวดเร็วและทั่วถึงมากยิ่งขึ้น
ตั้งเป้าหมายเบี้ยลูกค้ารายใหม่หรือเบี้ยปีแรกเพิ่มขึ้น 10% หรือ 9,502.9 ล้านบาท จากปี 2552 ที่มีเบี้ยปีแรก 8,639 ล้านบาท ซึ่งเพิ่มขึ้น 34% จากปี 2551 ส่วนเบี้ยรับรวมตั้งเป้าหมายไว้ที่ 2.24 หมื่นล้านบาท เพิ่มขึ้น 15% จากปี 2552 ที่มีเบี้ยรับรวม 1.94 หมื่นล้านบาท
นายบัณฑิต เจียมอนุกูลกิจ รองกรรมการผู้จัดการใหญ่อาวุโส บริษัทไทยพาณิชย์นิวยอร์คไลฟ์ประกันชีวิต เปิดเผยว่า ปี 2553 ธนาคารหลายแห่งสนใจที่จะขายประกันชีวิต เนื่องจากเป็นช่องทางรายได้ค่าธรรมเนียมที่น่าสนใจ และบริษัทประกันชีวิตก็สนใจที่จะอาศัยธนาคารในการเป็นช่องทางขาย เพราะมีต้นทุนต่ำ จึงทำให้การแข่งขันการขายประกันผ่านธนาคารในปีนี้รุนแรงขึ้น โดยเน้นกันที่บริการ และคุณภาพของกรมธรรม์